তাওয়াই নদীতে বন্যা, মানবিক দায়িত্বে পাকিস্তানকে সতর্ক করল ভারত

ওয়েব ডেস্ক: অপারেশন সিঁদুরের (Operation Sindoor) পর প্রথমবার ভারত পাকিস্তানের (India-Pakistan Relationshi) সঙ্গে যোগাযোগ করল। মানবিক দায়িত্ব থেকে ভারত পাকিস্তানকে সতর্ক করেছে তাওয়াই নদীতে সম্ভাব্য বন্যার আশঙ্কা নিয়ে। যদিও বিষয়টি এখনও পর্যন্ত সরকারিভাবে নিশ্চিত করা হয়নি।

সংবাদমাধ্যমের প্রতিবেদনে দাবি করা হয়েছে, সোমবার ভারত জরুরি বার্তার মাধ্যমে পাকিস্তানকে সম্ভাব্য বন্যা পরিস্থিতি সম্পর্কে অবহিত করেছে। পহেলগাঁও সন্ত্রাসী হামলার পর সিন্ধু জল চুক্তি (IWT) কার্যত স্থগিত থাকা সত্ত্বেও ভারত প্রতিবেশী দেশকে এই সতর্কবার্তা পাঠিয়েছে।

আরও পড়ুন: LAC’ র কাছেই লাদাখের নায়োমা বিমানঘাঁটি, অক্টোবরে উদ্বোধন মোদির

রবিবার ইসলামাবাদে ভারতীয় হাই কমিশন বড় ধরনের বন্যার আশঙ্কা নিয়ে সতর্কবার্তা জারি করেছে। মে মাসে দুই দেশের সংঘাতের পর এটিই ভারত–পাকিস্তানের মধ্যে প্রথম বড় যোগাযোগ।

এদিকে জম্মু ও কাশ্মীরের বিভিন্ন এলাকায় ভারী বৃষ্টিপাতের কারণে নদীগুলির জলস্তর দ্রুত বৃদ্ধি পাচ্ছে। জলশক্তি মন্ত্রী ইতিমধ্যেই ঝিলম, রাভি, তাওয়াই এবং তাদের উপনদীগুলির দিকে বিশেষ নজর রাখার নির্দেশ দিয়েছেন। পাশাপাশি মেঘভাঙা বৃষ্টি, বন্যা ও ভূমিধসের আশঙ্কাও তৈরি হয়েছে।

অন্যদিকে পাকিস্তানের জাতীয় দুর্যোগ ব্যবস্থাপনা কর্তৃপক্ষ (এনডিএমএ) ৩০ অগস্ট পর্যন্ত দেশের বহু অংশে ভারী বৃষ্টিপাতের সতর্কতা জারি করেছে। ২৬ জুন থেকে ২০ অগস্ট পর্যন্ত অতিবৃষ্টিতে পাকিস্তানে ৭৮৮ জনেরও বেশি মানুষের মৃত্যু হয়েছে এবং বিপুল ক্ষয়ক্ষতি হয়েছে। এমন পরিস্থিতিতে পাকিস্তানের মানুষকে সম্ভাব্য বিপর্যয়ের হাত থেকে বাঁচাতে ভারত মানবিক পদক্ষেপ হিসেবে তাওয়াই নদীর বন্যা সতর্কবার্তা পাঠাল।